ועדת הכספים, כנסת 15, פרוטוקול מספר 275, 2001-06-13 10:45

יוסי כץ: בוקר טוב, אני מתכבד לפתוח את ישיבת הוועדה, אני יושב כאן במרכז השולחן משום שאני מכהן כיושב ראש ועדת הכנסת ובאתי להגיש לכם את המלצת ועדת הכנסת לחילופין בראשות הוועדה, לבחור בחבר הכנסת ליצמן כיושב ראש ועדת הכספים.

יוסי כץ: שיערתי בנפשי שחבר הכנסת ישראל כץ ישתתף בדיון הזה, אבל אני מבין שהוא הסתפק בכך, ש-י' כץ אחר ינהל את הישיבה.

מיכאל קליינר: אני מבין שהוא התפטר וזה על דעתו.

יוסי כץ: החילופין נקבעו בתיאום עם חבר הכנסת ישראל כץ, ובשמכם אני רוצה להודות לו על הובלת הספינה הסוערת של ועדת הכספים בתקופה לא קלה.

יוסי כץ: אני חושב שהוא עשה עבודה טובה מאוד.

יוסי כץ: נמסר לי כי חבר הכנסת ישראל כץ יגיע תוך חמש דקות, ברשותכם, אני מציע להמתין לו חמש דקות.

יוסי כץ: רבותיי, אני מביא לפניכם את המלצת ועדת הכנסת לבחור בחבר הכנסת ליצמן כיושב ראש ועדת הכספים, למישהו יש מה לומר בנושא הזה?

יוסף יצחק פריצקי: חבר הכנסת ליצמן, שאני מכירו באופן אישי ואין לי עניין אישי נגדו בעניין הזה, אבל אני מוכרח לומר, אדוני היושב ראש, שהפקרתה של הוועדה החשובה ביותר במדינת ישראל בידיו של נציג סיעה לא ציונית, אנטי ציונית, לדעתי היא יום שחור בתולדות הדמוקרטיה והפרלמנטריזם הישראלי.

רחמים מלול: יום הגאווה היה היום השחור.

יוסף יצחק פריצקי: אין לי טענה כלפי חבר הכנסת ליצמן, הוא בא למלא את תפקידי המגזר שלו, יש לי טענה כלפיכם, חברי הכנסת בייגה שוחט, איתן כבל, כלפי המפלגות הציוניות שמפקירות ועדה בידי נציג סיעה לא ציונית, זו בושה.

רחמים מלול: תתבייש לך.

יוסף יצחק פריצקי: חבר הכנסת ליצמן, עם כל הידידות, אני נאלץ להצביע נגדך.

משה גפני: זו ידידות, מה הצביעות?

יוסי כץ: אנחנו לא מנהלים ויכוח, נתתי אפשרות לאנשים להתבטא.

יוסי כץ: חבר הכנסת שירי ויצמן, בבקשה.

ויצמן שירי: כמרכז סיעת העבודה בוועדת הכספים ובשם כל חבריי, אני חושב שהבחירה בחבר הכנסת ליצמן – כמי שעובד אתו במשך שנתיים – היא בחירה חכמה.

ויצמן שירי: תמיד הדביקו לחרדים כי מה שעומד לנגד עיניו של היושב ראש זה רק האינטרס, אין לי צל של ספק שיהיה שיתוף פעולה ענייני עם חבר הכנסת ליצמן.

ויצמן שירי: אני לא מסכים עם מה שאמר חבר הכנסת פריצקי, אני חושב שבמע

ויצמן שירי: מד כזה, היית יכול להתעלות על עצמך ולומר דברי שבח.

יוסף יצחק פריצקי: התעליתי, אמרתי את האמת.

ויצמן שירי: לא היית צריך רק למען הכותרת להכליל בצורה גורפת ולפסול אדם בגלל שהוא מסיעה כזו או אחרת.

ויצמן שירי: אני לא יודע מה זה היום ציוני, אני לא יודע מה זה אנטי ציוני, אני רואה שבמדינת ישראל הכל הופך להפקרות וגם אנשים שקוראים לעצמם ציוניים הורסים את הדמוקרטיה על כל המשתמע.

ויצמן שירי: כמי שעבד עם חבר הכנסת ליצמן במשך שנתיים, אני בטוח שיהיה שיתוף פעולה ונשמור בעיקר על עצמאותה של ועדת הכספים.

ויצמן שירי: האוצר – אוצר, הממשלה – ממשלה, אבל אנחנו חייבים לשמור על עצמאותה של ועדת הכספים כי היא הוועדה שקובעת את עתידה של המדינה.

יוסי כץ: חברים, אני מבקש לקצר, יש לנו מליאה בפתח.

משה גפני: אדוני היושב ראש, הוועדה איננה ועדה חדשה בקדנציה הזאת, היא ועדה שפועלת למעלה משנתיים.

משה גפני: אלי גולדשמידט כיהן כיושב ראש הוועדה, ולאחרונה כיהן בה חבר הכנסת ישראל כץ, ופעלנו כאן בשיתוף פעולה מלא.

משה גפני: היו עימותים עם שרי אוצר, עם שר האוצר הקודם והיה שיתוף פעולה עם שר האוצר הקודם, יש עימותים עם שר האוצר הנוכחי ויש שיתוף פעולה עם שר האוצר הנוכחי.

משה גפני: הוועדה הייתי אומר פעלה כמעט בקונצנזוס, כולל חבר הכנסת פריצקי.

יוסף יצחק פריצקי: היא לא בקונצנזוס.

משה גפני: אתה יודע חבר הכנסת פריצקי, שחבר הכנסת ליצמן, גם כחבר כנסת חדש בקדנציה הזאת וגם כחבר ועדת הכספים, שהוא מהטובים שבוועדה, שהוא אדם שפועל לפעמים אפילו בניגוד לדעתי, אני חושב שהוא מייצג ציבור מקופח והוא התנהג בממלכתיות בכל הנושאים שהיו פה, בכל הדיונים שהיו בוועדה, בכל הנושאים שקשורים לסקטורים השונים במדינה.

משה גפני: לכן, אני חושב שהבחירה של הרב ליצמן כיושב ראש ועדת הכספים היא הבחירה הנכונה ביותר ואמר את זה חבר הכנסת שירי ויצמן.

יוסף יצחק פריצקי: אתה מדבר גם על דעתו של הרב פרוש?

משה גפני: אני מדבר על דעתם של כל חברי הוועדה, כולל דעתך.

משה גפני: צר לי, אני די ותיק בכנסת, פעם ראשונה שאירוע חגיגי כזה שהוא בקונצנזוס, בגלל כותרת בעיתון - - -

יוסף יצחק פריצקי: תסלח לי.

משה גפני: אני לא אסלח לך, למה שאסלח לך, אתה סלחת לי?

משה גפני: דבר שנמצא בקונצנזוס, כולנו חברי כנסת, חברי ועדת הכספים, פועלים יחד כל השנה, אתה יודע שחבר הכנסת ליצמן הוכיח את עצמו כאן, בגלל כותרת בעיתון לומר יום שחור וזאת רק כדי להסית נגד החרדים.

משה גפני: יום שחור לדיבורים שלך.

משה גפני: הרב ליצמן, אני מאחל לך הצלחה, תאמין לי, פריצקי ימשיך לשתף אתך פעולה אבל לעיתונאים הוא יגיד יום שחור.

נחום לנגנטל: אדוני היושב ראש, כל אחד כאן הוא נציג של מפלגה, כל אחד הוא נציג של תנועה, לכל אחד יש את האידיאולוגיה שלו שלשלמה הוא נבחר ואותה הוא רוצה לייצג עד כמה שהוא יכול.

נחום לנגנטל: אני חושב שאף אחד לא חף משיקולים שמנחים אותו, זה דבר שהוא חשוב מאוד, ואני דווקא מעריך מאוד את האנשים שדבקים באידיאולוגיות שלהם ופחות עוסקים ב"מאסחרה".

נחום לנגנטל: חבר הכנסת יעקב ליצמן, בשנתיים שאני מכיר אותו כאן, הוכיח דווקא למרות כל מה שאמרו ואומרים ומשמיצים את הציבור החרדי פה - ויש לי הרבה ויכוחים עם הציבור החרדי, אתה יודע את זה - הוכיח דווקא שהוא לא ניתן לקנייה, לא ניתן למכירה והוא לא עוסק ב"מאסחרה", בדברים רבים הוא עסק לגופו של עניין, וצדק חבר הכנסת גפני, הוא עסק בהרבה דברים שהיו גם בניגוד למה שהיינו אפילו אנחנו צריכים לעשות.

נחום לנגנטל: הרבה התפשרויות, והאיש עסק בנושא של האמת והשלום.

נחום לנגנטל: אדוני יושב ראש ועדת הכנסת, לא היית אתנו בשנתיים האחרונות, אבל היה לנו את אלי גולדשמידט שגם ידע לראות את העניין הזה באופן ממלכתי.

נחום לנגנטל: אני חושב שההמשך הזה של חבר הכנסת יעקב ליצמן הוא זה שיכול ליצור מטריה על מנת שוועדת הכספים תהיה אמיתית, רלבנטית, תנהל מאבקים צודקים, אמיתיים למה שכולנו חושבים כאן מכל חלקי הבית, גם כלפי מגזרים שונים במשק שמנסים לסחוט אותנו וגם כלפי ממשלת ישראל שלא תמיד עושה את החישובים שצריכים להיעשות.

נחום לנגנטל: לכן מבחינתי, הבחירה היום של חבר הכנסת יעקב ליצמן היא בחירה מעולה, טובה ובזמנה, ודאי וודאי שמבחינתי זה יום לבן מאוד, יום כחול לבן.

אמנון כהן: ראשית, אני רוצה לברך את היושב ראש היוצא, חבר הכנסת ישראל כץ, אני רוצה להודות לך על העבודה המסורה שעשית בתקופה שכיהנת כיושב ראש הוועדה.

אמנון כהן: אני בטוח שגם כחבר ועדה תמשיך להוביל את אותם מאבקים שהובלנו לטובת עם ישראל.

זאב בוים: אני רוצה לומר לחבר הכנסת פריצקי, אני אומר בלשון שאני משתדל בדרך כלל לא לנקוט בה אבל אני אדבר בלשון שלך שלרוב היא בוטה, לא בכל מקום ולא בכל מצב אתה מוכרח להשפריץ את העמדות האנטי קלריקאליות, זה לא היה המקום.

יוסף יצחק פריצקי: העמדה אינה אנטי קלריקאלית.

זאב בוים: אני אומר לך, צריך לחשוב לפני שמוציאים דברים, לדעתי כאן החלקת, חבל מאוד, זו לא ההזדמנות הנכונה.

זאב בוים: לכל אחד יש את התפיסות, את האידיאולוגיות, הן נשמעות ברוב המקרים, זה לא היה המקרה וחבל.

זאב בוים: לגופם של האנשים אני רוצה לסיים ולומר, על חבר הכנסת ישראל כץ, היו"ר היוצא, אני חושב שיש הסכמה רחבה לגבי דרך עבודתו הטובה והמקצועית, הוא אסרטיבי, אינו קונפורמיסט, לא מקבל כל דבר, ראינו זאת בעת פעילותו בוועדה, ההישג הגדול היה בעת אישור התקציב והעברת כמה חוקים חשובים, המאבק על חוקי הנגב, הוא לא הצליח עם חוק הגליל אבל עוד לא נואש בעניין.

זאב בוים: חבר הכנסת ישראל כץ יישב כאן בוועדה ובוודאי ימשיך להטביע את חוטמו על פעילות הוועדה יחד עם החברים האחרים וודאי יסייע ליושב ראש, חבר הכנסת ליצמן.

זאב בוים: אני רוצה לברך את חבר הכנסת ליצמן, אני מקווה לשיתוף פעולה, שינהיג את הוועדה החשובה הזאת, שהיא הוועדה החזקה ביותר שיש לכנסת, ועדת השיניים מול הממשלה, זאת ששומרת על מעמדה של הרשות המחוקקת, מבקרת ומפקחת את הרשות המבצעת.

זאב בוים: שיהיה בהצלחה.

שמואל הלפרט: אני רוצה לברך את ידידי, חבר הכנסת הרב ליצמן בבחירתו כיושב ראש ועדת הכספים, אין ספק שזו בחירה טובה וראויה.

שמואל הלפרט: אני מצטער על דברי הבלע וההסתה של חבר הכנסת פריצקי במעמד חגיגי זה.

שמואל הלפרט: אני מאוד מתפלא על חבר הכנסת פריצקי, שבחר להאשים דווקא בימים אלה את חבר הכנסת הרב ליצמן, שהוא לא ציוני, בימים שהתנועות הרפורמיות בארצות הברית מבטלות את כל הסיורים שלהן כאן בארץ ישראל, היחידים שמבקרים בארץ הם הציבור החרדי, לומדים ונמצאים כאן וממשיכים לבקר.

יוסף יצחק פריצקי: ומשרתים כאן.

שמואל הלפרט: אני לא רוצה להמשיך ולהתווכח אתך.

שמואל הלפרט: חבר הכנסת ליצמן מגיע לוועדה כיושב ראש ועדת הכספים עם ניסיון רב מאוד בתחום הציבורי ובתחומים השונים.

שמואל הלפרט: בתחום החינוך הוא ייסד, בנה והקים מוסדות חינוך לאלפי תלמידים.

שמואל הלפרט: בתחום העשייה, הוא הקים במדינת ישראל מאות דירות לזוגות צעירים, שכונות בכל רחבי הארץ בתנאים הטובים ביותר.

שמואל הלפרט: חבר הכנסת ליצמן מזן שונה של פוליטיקאים שאנחנו מכירים, הוא לא רץ לעיתונאים, הוא לא רץ לתקשורת, הוא לא מקדיש את רוב רובו של היום כדי ליצור תדמית חיובית.

שמואל הלפרט: את חבר הכנסת ליצמן אי אפשר "לקנות" בכותרת חיובית ואי אפשר לאיים עליו בכותרת שלילית, הוא עושה עבודה לשם שמיים, לטובת הציבור.

שמואל הלפרט: אני מקווה שהוא יוכיח את עצמו שהוא אכן הבחירה הטובה ביותר ואני מאחל לו הצלחה רבה.

מיכאל קליינר: חבר הכנסת פריצקי הוא חבר כנסת רק בכנסת הזאת.

מיכאל קליינר: בכנסת היוצאת הייתי חבר ועדת הכספים, מרכז הקואליציה ומ"מ יו"ר הוועדה.

מיכאל קליינר: הפסילה של חבר הכנסת פריצקי לא הייתה כנגד חבר הכנסת ליצמן, להפך, הוא אמר שחבר הכנסת ליצמן מועמד ראוי וטוב, אלא כנגד הסיעה שצריכה לשלוח נציג ליו"ר ועדת הכספים.

מיכאל קליינר: בכנסת הזאת אני חבר בוועדה רק בחודשיים האחרונים, בקדנציה הקודמת הייתי ממלא יו"ר הקואליציה וממלא מקום יו"ר הוועדה, יו"ר הוועדה היה איש סיעתו של הרב ליצמן, חבר הכנסת רביץ.

מיכאל קליינר: אני מוכרח לומר, שהוא ניהל את הוועדה לא רק בצורה אחראית, אלא בצורה לא פופוליסטית ובאופן יוצא מן הכלל לעמוד בלחצים.

מיכאל קליינר: הרי יו"ר ועדת הכספים, חלק גדול מכושרו לומר לא לדברים שנשמעים טוב ורוב הציבור בעדם כי הציבור תמיד בעד כסף למטרות טובות, הוא לא מבין את ההשלכות.

מיכאל קליינר: מבחינת היכולות לומר לא ולנווט בחוכמה, בכשרון, באחריות ובלי משוא פנים, אני חושב שחבר הסיעה הזו, הרב רביץ, עשה זאת בצורה טובה.

איתן כבל: זה יום חגיגי וביום חגיגי שכזה לא צריך לעשותו יום לימודים ארוך ולהוציא ממנו כותרת.

איתן כבל: אני מנצל את ההזדמנות לברך את חבר הכנסת ליצמן, אני מקווה שתעשה עבודה טובה, אם לא ניאבק בך.

איתן כבל: אני רוצה לשים קץ אחת ולתמיד לסיפור הציונים ולא ציונים, חבר הכנסת ליצמן, יש לך בעיה עם הנושא הזה, תגיש הצעה להוציא אותם מחוץ לחוק, אי אפשר לשחק עם המנטרה הזאת בכל שני וחמישי.

אברהם הירשזון: מגיע הרבה מאוד יישר כוח ליושב ראש היוצא, חבר הכנסת ישראל כץ, אני חושב שבתקופה קצרה מאוד הוא נכנס לנעליו של אלי גולדשמידט, שנחשב כיושב ראש טוב.

אברהם הירשזון: חבר הכנסת כץ עשה עבודה מצוינת בתקופה קשה של תקציב שהיה צריך להעבירו, בלחצים קשים, בתבונה רבה, בחריצות ויישר כוח על כך.

אברהם הירשזון: חבר הכנסת פריצקי ניחן אולי בזיכרון קצר ובפה גדול משום שהסיעה הזאת שלחה את לורנץ, שהיה יו"ר ועדת הכספים יוצא מן הכלל, שלחה את שפירא, שהיה יושב ראש ועדת הכספים יוצא מן הכלל, שלחה את רביץ, שהיה יושב ראש ועדת הכספים יוצא מן הכלל, ושלחה את פלדמן שהיה יושב ראש ועדת הכספים, שאני לא כיהנתי בזמנו פה ואינני יודע.

אברהם הירשזון: לכן, חבר הכנסת פריצקי, אני רוצה לומר לך, בוועדה הזאת שיש דברים שנסגרים בקונצנזוס, בוודאי בין סיעתיים, לא צריך לפגוע בגופו של אדם - - -

יוסף יצחק פריצקי: לא פגעתי בגופו של אדם.

אברהם הירשזון: וגם לא בגופה של סיעה ששלחה יושבי ראש מצוינים.

אברהם הירשזון: אני רוצה לברך אותך, חבר הכנסת ליצמן, אני מכיר אותך, מוקיר אותך ויודע את העבודה שעשית בעבר.

אברהם הירשזון: אני בטוח שתהיה יושב ראש יוצא מן הכלל וכשאתה תעזוב כולנו נתגעגע לזמן שהיית כאן.

אברהם-בייגה שוחט: אני רוצה לברך את חבר הכנסת ליצמן בבחירתו לתפקיד, זה תפקיד חשוב מאוד.

אברהם-בייגה שוחט: אני לא מכיר את הרב יעקב ליצמן מהכנסת, אני מכיר אותו הרבה קודם כאשר עסק בענייני ציבור, היה בינינו קשר, אפילו היה אצלי בבית מספר פעמים בקדנציה הקודמת כאשר כיהנתי כשר אוצר.

אברהם-בייגה שוחט: אני מאוד מעריך אותו ויודע שהוא אדם שאפשר לסמוך עליו, אדם חכם ומבין עניין.

אברהם-בייגה שוחט: אבל אתה כבר לא ברחוב הצדדי, אתה בצומת, אתה מנהל את ועדת הכספים, ובידיך איך שהוועדה תיראה ומה שייקרה כאן.

אברהם-בייגה שוחט: ראיתי את כל ארבעת יושבי ראש הוועדה מהמפלגות החרדיות, את לורנץ ואת שפירא, את פלדמן ואת רביץ, לא הייתי רוצה שהדימוי של הוועדה ודרך פעולת הוועדה ייקבעו על פי הצרכים הספציפיים של יושב ראש הוועדה אלא מתוך ראייה כוללת.

אברהם-בייגה שוחט: אני רוצה להעיר מספר הערות כמי שלפני 12 שנה נבחר לתפקיד יושב ראש ועדת הכספים, באפריל 1989.

אברהם-בייגה שוחט: באתי אחרי שפירא, הייתה אוירה מסוימת בוועדה, חשבתי שצריך לעשות מספר דברים אחרת, אני חושב שגדליה גל עשה את אותם דברים.

אברהם-בייגה שוחט: אני אומר לך, שהיום אתה צריך לקבוע לעצמך את דרך עבודתך.

אברהם-בייגה שוחט: אני מודע לכך שישנם צרכים ספציפיים למפלגה ששלחה אותך ולאוכלוסייה שאתה מייצג, אבל זה צריך להיות 5% מהשיקול, 3% מהשיקול, הבעיה היא המינון, אף אחד לא יכול לומר להתנתק.

אברהם-בייגה שוחט: אני חושב שאתה צריך לנהוג באחריות, אפילו אם חבריך יכעסו עליך, אתה צריך לנהוג בעניין שנפל בידיך באחריות גדולה מאוד.

אברהם-בייגה שוחט: זה לא בין זה שישבחו אותך שולחיך או עם ישראל, אלא הצלחת הוועדה או אי הצלחתה של הוועדה.

אברהם-בייגה שוחט: לכן אני חושב שבידיך הבחירה ויש לך את היסודות לעשות את זה.

אברהם-בייגה שוחט: אני מאוד מקווה שתהיה מאוד לא סקטוריאלי בעבודת הוועדה ומבחן האחריות יהיה עליך.

אברהם-בייגה שוחט: אני רוצה לומר משהו בעניין מבחן הקואליציה.

אברהם-בייגה שוחט: שמעתי את חבר הכנסת שירי ויצמן, הוועדה הזאת היא לא משקל נגד הממשלה, הממשלה הזאת היא כלי של הקואליציה בהפעלת המדיניות הכלכלית.

אברהם-בייגה שוחט: מי שחושב שיש כאן מוקד כוח חדש שקיבל סמכות ומנדט לנהל מדיניות אחרת, הוא טועה ולא מבין מה זו דמוקרטיה, מה היא ממשלה ומה זה בית מחוקקים.

אברהם-בייגה שוחט: יש אפשרות לבית המחוקקים, בזמן אישור התקציב, לפעול באופן עצמאי.

אברהם-בייגה שוחט: אני זוכר את המשפט הנבון ביותר של חבר הכנסת רביץ, שהיה אומר בכל רגע של משבר: אני רוצה להזכיר לכם, אני יושב ראש מטעם הקואליציה.

אברהם-בייגה שוחט: כאשר היו מתווכחים כאן על דברים כאלה ואחרים, הוא היה אומר, אני יושב ראש מטעם הקואליציה.

אברהם-בייגה שוחט: וכך צריך לנהוג.

אברהם-בייגה שוחט: יש לך מבחן קרוב מאוד עם חבילה שלמה, כולל ביטול חוקים, כולל קיצוצים כואבים, והמבחן הוא מעבר לדלת, תוך כמה ימים, זה יהיה המבחן הראשון שלך ואז נראה מה יהיה כאן בוועדה.

משה גפני: מה אתה רוצה, שהוא יהיה חותמת גומי של הממשלה?

אברהם-בייגה שוחט: אני לא אומר חותמת גומי, אני אומר שישנה מערכת שהיא מערכת שנגזרת ממבנה שלטוני מסוים.

אברהם-בייגה שוחט: הבעיה, האם המערכת הזאת היא מחליטה ועושה מה שהיא רוצה או איננה עושה מה שהיא רוצה, זה ויכוח ארוך, הוא לא היה קיים, הוא נוצר בדיוק לפני שלוש שנים בכנסת.

אברהם-בייגה שוחט: דבר אחרון, אני רוצה לתת עצה שאולי היא לא כל כך מודרנית, אבל אני אומר אותה בכל מקרה.

אברהם-בייגה שוחט: אני חושב שזו תהיה שגיאה גדולה לתת ללוביסטים לשבת בדיונים ובזמן ההצבעות בתוך ישיבות הוועדה.

אברהם-בייגה שוחט: אם גורם מסוים מופיע בפני הוועדה ורוצה להביא לוביסט שיציג את העניין, שיביא אותו ואחר כך יואיל לצאת החוצה, ללוביסטים אין מה לעשות בתוך הישיבות, להיות מעורבים כאן ולהסתכל על הדברים ולהסתכל בעיניים של חברי הכנסת.

אברהם-בייגה שוחט: אני רוצה לאחל הצלחה לחבר הכנסת ליצמן ואני בטוח שהוא יהיה בסדר.

יוסי כץ: יסכם חבר הכנסת ישראל כץ.

יוסי כץ: את שבחו של ישראל כץ אמרתי שלא בפניו ולא אחזור על כך פעם נוספת, אני רק יכול לומר שבתוקף שני התפקידים שלנו, עבדנו בשיתוף פעולה.

יוסי כץ: אני מאחל לך הצלחה בכל תפקיד שתמלא בעתיד.

ישראל כץ: אני מודה לך על דרך הניהול ועל הקשר שבתקופה האחרונה שהיה בינינו.

ישראל כץ: לצערי לא הייתי כאן בתחילת הדיון, עקב המטלות החדשות שאני לוקח על עצמי עם התפנותי מהתפקיד הזה איחרתי ואני מתנצל.

ישראל כץ: לא שמעתי את הדברים של חבר הכנסת פריצקי, אני לא רוצה להיות מחוץ לאופנה ולא להתייחס אליהם, זכית שכולם התייחסו לדבריך.

משה גפני: הוא אמר במילים אחרות, שמפלגה שהיא כמו הג'יהאד האיסלמי לא יכולה לעמוד בראשות ועדת הכספים.

ישראל כץ: אני מאחל הצלחה לידידי, חבר הכנסת ליצמן, אבל בטוח שבתפקיד שאני מילאתי כאן תהיה לך בעיה אחת, שנינו מאמינים שנושא החינוך היהודי הדתי הוא אולי הדבר החשוב ביותר שצריך להשקיע בו ולתמוך בו, אני יכולתי לעשות זאת מבלי שיאשימו אותי שאני עושה את זה באופן סקטוריאלי, אני מאחל לך להיות מספיק חזק ולעשות את זה גם אחרי שיאשימו אותך שאתה עושה את זה באופן סקטוריאלי.

ישראל כץ: כאן לא מדובר בטובת הנאה אישית, לא מדובר בעשייה לביתך, ידוע שאתה אדם צנוע, כאן מדובר ביסוד היסודות של קיומנו כעם יהודי בארץ ישראל.

ישראל כץ: חבר הכנסת פריצקי, בעם היהודי יש גם דעות שונות משלך.

משה גפני: אף פעם לא נכנס לתפקיד יושב ראש ועדה ואמרנו שהוא סקטוריאלי, אף פעם לא אמרנו את זה.

ישראל כץ: הדת היהודית שמרה עלינו באופן חסר תקדים ב-2000 שנות גלות, אלמלא היא גם לא היינו כאן היום, והיא תשמור עלינו עוד הרבה מאוד שנים בקיומנו כאן כעם, שאם נחלק דרגות ציונות מעשית לזרמים שונים, אני חושב שהזרם הזה ועוד כמה יחד אתו הוא מהמובילים היום בציונות המעשית בארץ ישראל.

ישראל כץ: אני בטוח שתעסוק בהרבה מאוד נושאים אחרים, אבל גם את השליחות הזאת תישא ביד רמה.

ישראל כץ: מאז אישור התקציב, ששר האוצר התחייב מעל הבמה לדברים מסוימים - אם כי אנחנו העדפנו שכל שר אוצר יעשה זאת במסגרת התקציב עצמו, הוועדה גם החליטה שהיא תפעל שזה יהיה בתוך התקציב עצמו, בלי צורך בשתדלנות - לצערי עד היום, רובם של הדברים לא הובאו בפני ועדת הכספים לאישור והוועדה מחתה על כך.

ישראל כץ: אני חושב שאתה מחויב להמשיך את מדיניות הוועדה בעניין הזה ולא להתפשר כדי שכל מה שהובטח אכן יובא כדרך המלך ולא כהתניות.

ישראל כץ: שימשתי כיושב ראש הוועדה מזה שלושה חודשים וחצי, אני בהחלט מתכוון להמשיך ולהיות פעיל בוועדה, אם אני אקח את בייגה ואותי, אנחנו שני הפכים מבחינת הגישה, ללא שום יריבות אישית, הוועדה הזאת בוודאי צריכה להגן על הקואליציה ועל הממשלה ואפילו על פקידי משרד האוצר שמתווים את המדיניות יותר מכל הגורמים האחרים, אבל היא גם צריכה לייצג את השטח במובן הרחב שלו, אין לגופים רבים את הסמכות להיות בקרה כדי לסייע לאותו שטח שיכול להתבטא, בדרום, בצפון ובמרכז, במגזר כזה או אחר ובנושא כזה או אחר, אין להם הרבה קבוצות לחץ.

ישראל כץ: דיברת על לוביסטים, אני לא מוטרד מהלוביסטים שיושבים בוועדה, השפעתם קטנה, אני מוטרד הרבה יותר ממוקדי הכוח, הלוביסטים הגדולים, שמקרינים על המדיניות התקציבית של מדינת ישראל, לפעמים בלי פרופורציה לאחרים ואותם אף פעם לא מאשימים.

ישראל כץ: יחד עם זאת, הם גם חשובים לכלכלה.

ישראל כץ: אחד התפקידים של הוועדה הזאת הוא לשמור על אותו איזון גם בדיונים.

ישראל כץ: אני שמח שבתקופה הקצרה שזכיתי לעמוד בראש הוועדה, מאחר ועבר גם תקציב, גם חוק הסדרים, גם דיון בחוקים פרטיים, הוועדה הזאת כולה ללא הבדל מפלגות, הצליחה למצוא את האיזונים הנכונים ובדרך כלל תוך פשרות בין משרד האוצר לבין הצרכים בשטח.

ישראל כץ: כל דבר שסיימנו בפשרה הוא הישג גדול עבורנו כי זה קצת יותר ממה שתכננו ללכת לקראת אותם נושאים חשובים.

ישראל כץ: לכן תפקיד הוועדה הוא כפול, גם לסייע לממשלה אבל גם להיות בקרה ולסייע לנושאים אחרים בשטח.

ישראל כץ: אנחנו נמצאים במציאות הפוכה, יש ריבוי סיעות בכנסת, ישנו מצב כלכלי קשה למגזרים רחבים באוכלוסייה, גם במגזרים היצרניים יש צורך לחוקק ולסייע כדי שמישהו ימשוך את הקטר הזה, יש מצב ביטחוני מיוחד, והתפקיד שלנו כאן להיות עוד גורם המחבר בין כולם.

ישראל כץ: זה הדבר שעשינו ואני מאמין שאנחנו צריכים להמשיך לעשות.

ישראל כץ: אני רוצה להרגיע את מי שדואג, חבר הכנסת ליצמן, שזכויותיו רבות, הוא ניהל רבות מישיבות הוועדה, טיפל בנושאים רבים והוא עשה זאת בצורה הטובה ביותר.

ישראל כץ: אין טעם לתת תרועת אזהרה.

ישראל כץ: מהישיבה הבאה הוא ימשיך לטפל באותם נושאים, יעשה זאת על פי עקרונותיו ועל פי מזגו.

ישראל כץ: אני בטוח מההיכרות שלי אתו, שהוא יעשה זאת טוב ממני, אני גם בטוח שהוא יעשה זאת לא פחות טוב מכל ראשי הוועדות שכיהנו כאן עד עכשיו, הוא בא עם ניסיון חיים רב ועם נועם הליכות.

ישראל כץ: אני מאחל לחבר הכנסת ליצמן המשך הצלחה גם בתפקיד הזה, ואני מאחל לכל חברי הוועדה שנמצא את דרך האמצע, את האיזון בין שמירה על הממשלה שכולנו מחויבים בה לבין הקשבה לצורכי השטח ומציאת המיזוג בין הדברים.

יוסי כץ: רבותיי, אני מעמיד להצבעה את המלצת ועדת הכנסת, מי בעד בחירתו של חבר הכנסת הרב ליצמן כיושב ראש ועדת הכספים ירים את ידו.

יוסי כץ: בעד – 9 נגד – 1 נמנעים – אין המלצת ועדת הכנסת בעד בחירתו של חבר הכנסת ליצמן כיושב ראש ועדת כספים נתקבלה.

יוסי כץ: ההמלצה אושרה, חבר הכנסת ליצמן, אני מאחל לך הצלחה, נבחרת לראשות הוועדה, השרביט בידיך.

יעקב ליצמן: אני מודה לכולם על הברכות.

יעקב ליצמן: ראשית, אני רוצה להודות ליושב ראש ועדת הכנסת, חבר הכנסת יוסי כץ.

יעקב ליצמן: אני רוצה להודות לידידי, חבר הכנסת ישראל כץ, שכיהן כשלושה וחצי חודשים בראשות ועדת הכספים, הוכחת שיש לך כישורים להיות גם שר אוצר.

יעקב ליצמן: אני בהחלט חושב להיות יושב ראש סקטוריאלי לחברי ועדת הכספים, אני רוצה לעבוד אתם יחד, אני בטוח שיהיה לי שיתוף פעולה ובעזרת ה' אמצא את האיזון, את שביל הזהב שנוכל לחיות יחד בוועדת הכספים.

יעקב ליצמן: אני רוצה להודות גם לחבר הכנסת פריצקי, למה?

יעקב ליצמן: הוא דווקא עזר לי, בהלכה ישנו מושג שכאשר כולם אומרים, זכאי, המשמעות חייב.

יעקב ליצמן: כאשר אתה הצבעת נגד, יצאתי זכאי.

יעקב ליצמן: לכן אני מודה לך על כך, תאמר את השקפותיך, אני לא יודע אם זה המקום והזמן המתאים, אבל אנחנו נמשיך לחיות יחד.

יעקב ליצמן: אני רוצה להודות גם לחבר הכנסת שוחט, אני לא מתבייש לומר, שהוא היה שר האוצר הטוב ביותר שהכרתי, אבל אני רוצה להציע לו, לפני שהוא הולך לעשות פריימריס בבני ברק, אני רוצה לומר לך, שבני ברק היא עיר עם משפחות ברוכות ילדים, לפני שתעשה שם פריימריס, תצטרך לשנות את דעתך בעניין.

אברהם-בייגה שוחט: מעשיי הקודמים לא יעמדו לפניי?

יעקב ליצמן: לא.

יעקב ליצמן: אני בטוח שנעבוד בשיתוף פעולה גם עם שר האוצר הנוכחי, ביקשתי משר האוצר, להביא לידיעתי ולידיעת חברי הוועדה את הנושאים שאמורים להידון בוועדה על מנת שתהיה הסכמה ולא יהיו ויכוחים, ביקשתי לדעת את הדברים לפני המעשה ולא אחרי.

יעקב ליצמן: אני בהחלט מתכונן לערוך שינויים בוועדה, אני בטוח שיחד כולנו נצליח.

יעקב ליצמן: שוב, תודה רבה לכולם.

יוסי כץ: אני מודה לכולם, הישיבה נעולה.